**KORRALDUS**

Kurepalu 25. märts 2021 nr 159

**Aardlapalu külas asuva Savitööstuse ning selle lähiala katastriüksuste**

**detailplaneeringu algatamine**

V Hooldus OÜ esindaja Taivo Päll on esitanud avalduse (registreeritud 03. märtsil 2021. a kirja nr 6-3/432 all) detailplaneeringu algatamiseks.

Planeeringualaks on Savitööstuse katastriüksus (kinnistu registriosa nr 4424604, katastritunnus 18501:001:1071, pindala on 15,78 ha, sihtotstarve 100% maatulundusmaa, omanik on V Hooldus OÜ (äriregistri registrikood 12366686)), millest hõlmatakse planeeringualasse ca 8,3 hektari suurune maa-ala ja Männi tee 49 katastriüksus (kinnistu registriosa nr 3926104, katastritunnus 18501:001:0858, pindala on 640 m2, sihtotstarve 100% veekogude maa, omanik on Ehitusjäätmed OÜ (äriregistri registrikood 12811784)). Ehitisregistri andmetel Savitööstuse ja Männi tee 49 katastriüksustel rajatisi ja hooneid ei paikne. Savitööstuse katastriüksusel paikneb pärandkultuuri objekt Potimägi (registreerimisnumber 185:SAT:003).

Detailplaneeringu eesmärk on kruntideks jagamine ning määrata ehitusõigused ridaelamute, paarismajade ja üksikelamute püstitamiseks. Planeeringuga lahendatakse ka juurdepääs, parkimine, haljastus, tehnovõrkudega varustatus ja heakord. Planeeritava ala pindala on ligikaudu on 8,40 ha.

Planeerimisseaduse (edaspidi PlanS) § 125 lõike 2 kohaselt on detailplaneeringu koostamine nõutav üldplaneeringuga määratud detailplaneeringu koostamise kohustusega alal või juhul. Haaslava valla üldplaneeringu (seletuskirja peatükk 3.4) kohaselt on detailplaneeringu koostamine kohustuslik üldplaneeringus esitatud elamumaa, äri- ja tootmismaa ning sotsiaalmaa tähistusega maa-alade puhul. Savitööstuse ja Männi tee 49 katastriüksused jäävad üldplaneeringus elamumaa maa-alale. Detailplaneeringu algatamine ei ole vastuolus Haaslava valla üldplaneeringuga. Kastre Vallavolikogu 16. juuni 2020 määruse nr 99 „Pädevuse delegeerimine“ § 2 alusel on üldplaneeringut mittemuutva detailplaneeringu algatamine vallavalitsuse pädevuses.

Keskkonnamõju hindamise ja keskkonnajuhtimise süsteemi seaduse (edaspidi KeHJS) § 33 lõike 2 ja lõike 6 ning Vabariigi Valitsuse 29. augusti 2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” alusel ei kaasne detailplaneeringuga kavandatud tegevusele keskkonnamõju strateegilise hindamise kohustust. PlaS § 124 lõike 5 alusel on detailplaneeringu koostamisel, kui planeering on aluseks KeHJS § 6 lõike 1 kohasele tegevusele, kohustuslik keskkonnamõju strateegiline hindamine. PlanS § 124 lõike 6 alusel tuleb detailplaneeringu koostamisel, mis eeldatavalt avaldab Natura 2000 võrgustiku alale mõju, anda eelhinnang ja kaaluda keskkonnamõju strateegilist hindamist, lähtudes KeHJS § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest. Detailplaneeringuga kavandatud tegevus ei ole olulise keskkonnamõjuga ja planeeritav ala ei asu Natura 2000 võrgustiku alal, mistõttu puudub vajadus eelhinnangu koostamiseks ja seeläbi keskkonnamõju strateegilise hindamise algatamise kaalumiseks. Keskkonnaregistri EELIS ja Maa-ameti andmetel ei ole katastriüksustel registreeritud kaitsealuseid liike. Kokkuvõttes järeldub, et kavandataval tegevusel puudub keskkonnamõju eelhinnangu andmise kohustus ja keskkonnamõju hindamise algatamata jätmise otsuse korral ei pea küsima seisukohta asjaomastelt asutustelt KeHJS § 33 lg 6 sätestatud korras. Samuti ei ole vaja anda keskkonnamõju eelhinnangut edasisel tegevuslubade taotlemisel (sh ei kohaldu KeHJS § 61 lg 3 alusel kehtestatud Keskkonnaministri 16.08.2017 määrus nr 31 „Eelhinnangu sisu täpsustatud nõuded“). Kastre Vallavalitsus on seisukohal, et keskkonnatingimustega arvestamine on võimalik PlanS § 126 lõike 1 punkti 12 kohaselt detailplaneeringu menetluse käigus.

Detailplaneeringu algataja, koostamise korraldaja ja kehtestaja on Kastre Vallavalitsus (aadress Vallamaja, Kurepalu küla, Kastre vald, 62113 Tartumaa).

Detailplaneeringu algatamine ei too kaasa õigustatud ootust ühelegi osapoolele detailplaneeringu kehtestamise osas.

Arvestades eeltoodut ning võttes aluseks planeerimisseaduse § 124 lõike 6, § 125 lõike 2, § 128 lõike 1, § 130 lõike 1, Haaslava Vallavolikogu 31.augusti 2007.a otsusega nr 83 „Haaslava valla üldplaneeringu kehtestamine“, annab Kastre Vallavalitsus

**korralduse:**

1. Algatada Aardlapalu külas Savitööstuse ning selle lähiala katastriüksuste detailplaneering.
2. Kinnitada detailplaneeringu lähteseisukohad (Lisa 1).
3. Sõlmida detailplaneeringu koostamisest huvitatud isikuga haldusleping planeeringu koostamise tellimise üleandmiseks.
4. Avaldada teade detailplaneeringu algatamise kohta väljaannetes Ametlikud Teadaanded, Kastre valla Infoleht, Postimees ja valla veebilehel.
5. Edastada teade detailplaneeringu algatamise kohta Päästeameti Lõuna päästekeskusele, Põllumajandus-ja Toiduametile ja planeerimisseaduse § 127 lõikes 2 nimetatud isikutele.
6. Detailplaneeringu algatamine on menetlustoiming, millega ei teki huvitatud isikule õigustatud ootust, et Kastre Vallavalitsus detailplaneeringu kehtestab. Menetlustoimingud on vaidlustatavad koos haldusaktiga, milleks on kehtestamise või kehtestamata jätmise korraldus.
7. Korraldus jõustub teatavakstegemisest.

*/digitaalselt allkirjastatud/*

*/digitaalselt allkirjastatud/*

Priit Lomp

Vallavanem Annika Pajumaa-Murov vallasekretär